1/6

*Anexa nr. 5 la Regulament*

**GHIDUL SOLICITANŢILOR**

pentru finanţarea nerambursabilă din bugetul propriu al Consiliului Local Miercurea Nirajului a programelor, proiectelor şi acţiunilor culturale în anul 2020

**Capitolul 1 – Prevederi generale**

**1.1.** Consiliul Local Miercurea Nirajului acordă finanţări nerambursabile pentru programe, proiecte şi acţiuni culturale, în conformitate cu prevederile Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare, ale Ordonanţei Guvernului nr. 51/1998 privind îmbunătăţirea sistemului de finanţare a programelor, proiectelor şi acţiunilor culturale, cu modificările şi completările ulterioare și ale Hotărârii Consiliului Local Miercurea Nirajului nr. 11/19.02.2020.

**1.2.** Finanţarea se acordă pentru acoperirea parţială a unui program ori proiect în baza unui contract încheiat între părţi.

**1.3.** Pentru acelaşi domeniu, un beneficiar nu poate contracta mai mult de două finanţări nerambursabile în decursul unui an fiscal.

**1.4.** În cazul în care un beneficiar contractează, în cursul aceluiaşi an calendaristic, mai mult de o finanţare nerambursabilă de la autoritatea finanţatoare, nivelul finanţării nu poate depăşi o treime din totalul fondurilor publice alocate programelor aprobate anual în buget.

**1.5.** Finanţările nerambursabile nu se acordă pentru activităţi generatoare de profit şi nici pentru activităţi din domeniile reglementate de Legea nr. 182/2002 privind protecţia informaţiilor clasificate, cu modificările ulterioare.

**Capitolul 2 – Suma disponibilă pentru finanţare nerambursabilă**

**2.1.** Suma totală disponibilă oferită de Consiliul Local Miercurea Nirajului pentru finanţarea nerambursabilă a programelor/proiectelor/acţiunilor cultural în anul 2020 este de **50.000,00 lei**.

2/6

**2.2.** **SPRIJINUL NERAMBURSABIL:** intensitatea sprijinului este de 90% din totalul cheltuielilor eligibile. Sprijinul nerambursabil va fi acordat sub formă de primă, în două tranșe astfel: – 50% din cuantumul sprijinului după semnarea contractului de finanțare și 50% din cuantumul sprijinului se va acorda cu condiția implementării corecte a proiectului, efectiv după depunerea și aprobarea cheltuielilor din cererea de rambursare.

**Capitolul 3 – Categorii de beneficiar**

**3.1.** Beneficiarii finanţării nerambursabile sunt persoanele fizice sau persoanele juridice de drept privat, române sau străine, autorizate, respectiv înfiinţate în condiţiile legii române ori străine, având domiciliul sau sediul în Orașul Miercurea Nirajului şi/sau care desfăşoară programul/proiectul/acţiunea culturală pe teritoriul Orașului Miercurea Nirajului.

**Capitolul 4 – Categorii de proiecte pentru care se acordă finanţare nerambursabilă**

**4.1.** Programele/proiectele/acţiunile culturale pentru care se acordă finanţare nerambursabilă sunt:

a) arte vizuale: expoziţii, tabere de creaţie cu participare naţională sau internaţională;

b) arte ale spectacolului: festivaluri, serbări câmpeneşti, datini şi obiceiuri, târguri tradiţionale naţionale şi internaţionale cu promovarea moştenirii culturale locale;

c) sesiuni ştiinţifice, conferinţe şi seminarii cu participare naţională şi internaţională;

d) participare la expoziţii, spectacole, festivaluri, sesiuni ştiinţifice, conferinţe şi seminarii internaţionale;

e) cheltuieli de funcţionare ale asociaţiilor şi fundaţiilor;

f) achiziționare de echipamente.

**Capitolul 5 – Criterii de eligibilitate**

**5.1.** Pentru a putea participa la selecţie, solicitantul trebuie să îndeplinească următoarele cerinţe minime:

a) să fie persoană fizică autorizată, respectiv persoană juridică de drept privat, română sau străină, înfiinţată în condiţiile legii române sau străine, având domiciliul sau sediul în Orașul Miercurea Nirajului şi/sau desfăşoară programul/proiectul/acţiunea cultural pe teritoriul Orașului Miercurea Nirajului;

b) să nu aibă datorii la bugetul de stat sau la bugetul local;

c) să fi respectat obligaţiile asumate în baza unui contract de finanţare nerambursabilă încheiat cu Consiliul Local Miercurea Nirajului

3/6

**Capitolul 6 – Categorii de cheltuieli eligibile**

**6.1.** Finanţările nerambursabile se acordă pentru cofinanţarea unor programe/proiecte/acţiuni culturale şi pentru funcţionarea asociaţiilor şi fundaţiilor române cu personalitate juridică, altor organizaţii neguvernamentale fără scop patrimonial, care iniţiază şi organizează programe/proiecte/acţiuni culturale în orașul Miercurea Nirajului.

**6.2.** (1) **Sunt eligibile** următoarele cheltuieli:

a) cheltuielile de realizare a programului/proiectului/acţiunii culturale, precum costuri materiale şi servicii, costuri de producţie, închirieri de spaţii şi aparatură, onorarii, prestări servicii, premii şi altele asemenea;

b) achiziţionarea de dotări necesare derulării programului/proiectului/acţiunii culturale;

c) cheltuieli ocazionate de cazarea şi transportul intern şi internaţional ale participanţilor/invitaţilor;

d) alte cheltuieli specifice, precum realizarea de studii şi cercetări, consultanţă de specialitate, tipărituri, seminarii, conferinţe, ateliere de lucru, acţiuni promoţionale şi de publicitate;

e) cheltuieli de masă ale participanţilor şi/sau invitaţilor;

f) diurna, acordată în condiţiile legii;

g) cheltuieli de personal, aferente personalului implicat în proiect şi cheltuieli administrative, aferente perioadei de realizare a programului/proiectului/acţiunii culturale.

(2) **Nu sunt eligibile următoarele tipuri de cheltuieli:**

a) punerea în circulaţie a unor lucrări, pe diferite suporturi (editare de cărţi, CD-uri, DVD-uri, etc.);

b) activităţi a căror executare a fost finalizată la data încheierii contractului de finanţare;

c) activităţi a căror executare a fost deja începută la data încheierii contractului de finanţare, cu excepţia fondurilor financiare cheltuite de beneficiar pentru continuarea programului, în limita contribuţiei din partea beneficiarului de minimum 10% din valoarea totală a finanţării.

**6.3.** Cheltuielile pentru achiziţionarea de dotări necesare derulării programului/ proiectului/ acţiunii culturale se acoperă în limita unui procent de 50% din totalul finanţării nerambursabile acordate.

**6.4.** Cheltuielile de masă ale participanţilor şi/sau invitaţilor precum şi diurna, acordată în condiţiile legii, cumulat, se acoperă în limita unui procent de 50% din totalul finanţării nerambursabile acordate.

**6.5.** (1) Finanţările nerambursabile acordate nu pot fi folosite pentru acoperirea unor debite ale beneficiarilor sau pentru cheltuieli salariale ale persoanelor juridice de drept public beneficiare.

4/6

(2) Finanţările nerambursabile nu pot fi utilizate pentru activităţi generatoare de profit.

**Capitolul 7 – Reguli referitoare la elaborarea şi prezentarea cererii de finanţare**

**7.1.** Documentaţia de solicitare a finanţării nerambursabile va cuprinde următoarele:

a) formularul de solicitare a finanţării – original, conform modelului prevăzut în ***anexa nr. 5a la prezentul Ghid;***

b) bugetul de venituri şi cheltuieli al programului/proiectului – original, conform modelului prevăzut în ***anexa nr. 5b la prezentul Ghid;***

c) declaraţie pe proprie răspundere, conform modelului prevăzut în ***anexa nr.5c la prezentul Ghid*** – în original,

d) dovada existenţei surselor de finanţare proprii sau oferite de terţi, din care să rezulte deţinerea disponibilităţilor băneşti reprezentând cota proprie de 10% finanţare a solicitantului :

- extras de cont care să dovedească existenţa disponibilului;

- contracte de sponsorizare;

- alte forme de sprijin financiar ferm din partea unor terţi;

*Notă: Contractele de sponsorizare trebuie să fie clare, să fie specificată suma cu care se finanţează proiectul, formularele să fie semnate şi ştampilate, înregistrate de ambele părţi semnatare, să se refere la programul/proiectul/acţiunea pentru care se solicită finanţare.*

e) actul constitutiv, statutul şi actele doveditoare ale sediului şi patrimoniului iniţial ale organizaţiei solicitante, precum şi actele adiţionale, după caz.

b) certificatul de înscriere sau alte acte doveditoare ale dobândirii personalităţii juridice. *În cazul persoanei fizice autorizate – autorizaţia de funcţionare şi/sau* *înregistrare la registrul comerţului.*

f) certificatul de înregistrare fiscală – pentru persoane juridice, respectiv act de identitate - pentru persoane fizice;

g) bilanţ contabil pe anul 2019 înregistrat la administraţia finanţelor publice. Excepţie fac asociaţiile, fundaţiile şi organizaţiile neguvernamentale fără scop patrimonial înfiinţate în anul 2020;

h) certificate fiscale din care să rezulte că solicitantul – persoană juridică nu are datorii către bugetul de stat, eliberat de Agenția Națională de Administrare Fiscală (ANAF), şi către bugetul local, eliberat de autoritățile administrației publice locale de la sediul social al solicitantului, respectiv cazier fiscal pentru persoanele fizice - original;

i) invitaţie/scrisoare de acceptare din partea organizatorului, dacă este cazul, precum şi alte documente privind colaborarea sau parteneriatul, cu alte organizaţii guvernamentale şi neguvernamentale. Invitaţia/scrisoarea de acceptare trebuie să fie nominală, să se refere la acţiunea pentru care se solicită finanţare, să fie semnată şi ştampilată de organizatori.

j) documente relevante privind activitatea semnificativă a solicitantului;

***Notă: Documentele care se depun în copie vor fi certificate pentru conformitate cu originalul de către solicitant.***

**7.2.** (1) Documentaţia de solicitare a finanţării se va depune până la termenul limită prevăzut în anunţul de participare, într-un exemplar, pe suport de hârtie, la sediul Consiliul Local Orașul Miercurea Nirajului, Piaţa Bocskai Istvan, nr. 54, Miercurea Nirajului, judeţul Mureş, cam. 1 – Registratura, în plic închis şi va purta menţiunea:

Către,

Consiliul Local Orașul Miercurea Nirajului, 547410 Miercurea Nirajului, Piaţa Bocskai Istvan, nr.54

SOLICITARE DE FINANŢARE NERAMBURSABILĂ PENTRU ANUL 2020

**DOMENIUL CULTURĂ**

NUMELE ŞI ADRESA COMPLETĂ A SOLICITANTULUI

(2) Cererile de finanţare trimise prin alte mijloace (fax, e-mail), depuse la alte adrese sau în afara termenului nu vor fi luate în considerare.

**7.3.** Propunerea de proiect are caracter ferm şi obligatoriu din punct de vedere al conţinutului şi trebuie să fie semnată, pe propria răspundere, de către solicitant sau de către o persoană împuternicită legal de acesta.

6/6

**7.4.** Bugetul proiectului va fi prezentat exclusiv în lei şi va rămâne ferm pe toată durata de îndeplinire a contractului de finanţare nerambursabilă.

**7.5.** Solicitanţii pot adresa întrebări prin e-mail, fax sau telefon, indicând clar denumirea programului. Termenul limită până la care solicitanţii pot cere informaţii în scris este 03 Aprilie 2020, inclusiv. Răspunsurile la aceste întrebări se vor da în scris cel târziu cu 4 zile înainte de data limită pentru depunerea propunerilor de proiect.

**6 Primar**

**Tóth Sándor**